Ühine seisukoht,

6. oktoober 1997,

mille nõukogu on määratlenud Euroopa Liidu lepingu artikli K.3 alusel ja mis käsitleb Euroopa Nõukogus ja OECDs peetavaid korruptsiooniga seotud läbirääkimisi

(97/661/JSK)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli K.3 lõike 2 punkti a ja artiklit K.5,

arvestades, et liikmesriigid peavad rahvusvahelisel tasandil peetavat korruptsioonivastast võitlust ühist huvi pakkuvaks küsimuseks,

võttes arvesse Euroopa ühenduste finantshuvide kaitse konventsiooni protokolli, [1] mille nõukogu koostas 27. septembril 1996,

võttes arvesse Euroopa ühenduste ametnike või Euroopa Liidu liikmesriikide ametnikega seotud korruptsiooni vastast võitlust käsitlevat konventsiooni, [2] mille nõukogu koostas 26. mail 1997,

võttes arvesse komisjoni 21. mai 1997. aasta teatist Euroopa Parlamendile ja nõukogule Euroopa Liidu korruptsioonivastase poliitika kohta,

arvestades, et novembris 1996 võttis Euroopa Nõukogu ministrite komitee vastu korruptsioonivastaste meetmete programmi, milles korruptsiooni käsitleva kriminaalõiguse konventsiooni koostamist loetakse esmatähtsaks,

arvestades, et OECD nõukogu ministrite tasandil võttis 26. mail 1997. aastal vastu soovituse rahvusvaheliste äritehingutega seotud korruptsiooni kohta ning otsustas alustada rahvusvahelise konventsiooni üle läbirääkimisi, et määratleda altkäemaksu andmist välismaa ametiisikutele kuriteona; kõnealune konventsioon on allakirjutamiseks avatud 1997. aasta lõpus,

võttes arvesse Euroopa Nõukogus ja OECDs käimasolevaid menetlusi ja olles teadlikud vajadusest tagada nende kokkusobivus Euroopa Liidus tehtava tööga,

soovides kaitsta liidu huve ja vältida Euroopa Nõukogu ja OECD koostatud kahe rahvusvahelise dokumendi vahelist asjatut dubleerimist või kokkusobimatust,

arvestades, et Amsterdamis kokku tulnud Euroopa Ülemkogu kiitis heaks organiseeritud kuritegevuse kõrgetasemelise töörühma tegevuskava, milles soovitatakse korruptsioonivastase võitluse terviklikku kava,

ON MÄÄRATLENUD KÄESOLEVA ÜHISE SEISUKOHA:

Artikkel 1

1. Liikmesriigid toetavad asjakohaste rahvusvaheliste dokumentide koostamist, milles sätestatakse, et altkäemaksu andmist välismaa ja rahvusvaheliste organisatsioonide ametnikele tuleb määratleda kuriteona. Ilma et see piiraks pädevust käsitlevaid küsimusi, peaks õigusrikkumine hõlmama mis tahes riigi või rahvusvahelise organisatsiooniga seotud korruptsiooni.

2. Liikmesriigid tagavad vajaduse korral vastava eripunkti lisamise teel, et Euroopa Nõukogu ja OECD koostatud dokumentide sätted on kooskõlas liikmesriikide vahel koostatud dokumentidega eeskätt õigusabi, väljaandmise, korruptsioonivastase võitluse ning ühenduse finantshuvide kaitse alal.

3. Liikmesriigid soovitavad, et Euroopa Nõukogu ja OECD koordineeriksid omakäimasolevat korruptsiooniga seotud tööd, et tagada eri konventsioonide eelnõude sätete kokkusobivus ning vältida ühes organisatsioonis tehtava töö takistamist või asjatut dubleerimist teises organisatsioonis tehtava tööga.

4. Euroopa Nõukogus ja OECDs peetavatel korruptsiooniga seotud läbirääkimistel koordineerivad liikmesriigid eesistujariigi algatusel oma seisukohti sel määral, kui see on praktiliselt teostatav, et jõuda ühistele seisukohtadele kõigis Euroopa Liidu huve oluliselt mõjutavates küsimustes. Komisjon võtab sellest tööst täiel määral osa.

Artikkel 2

Käesolev ühine seisukoht avaldatakse Euroopa Ühenduste Teatajas.

Luxembourg, 6. oktoober 1997

Nõukogu nimel

eesistuja

J. Poos

[1] EÜT C 313, 23.10.1996, lk 2.

[2] EÜT C 195, 25.6.1997, lk 1.

--------------------------------------------------